Refselse

Refselse er en strafflignende reaksjon som benyttes internt i Forsvaret overfor militært tilsatte, vernepliktige i tjeneste og krigsfanger. Det benyttes for å skape og opprettholde militær moral og disiplin og derigjennom fremme effektiviteten i det militære forsvar. Refselse er hjemlet i lov om militær disiplinærmyndighet.

Det er fire ulike refselsesmidler:
 Arrest inntil 20 dager (praktiseres siden 2018 ikke lenger i fredstid)
 Bot
 Frihetsinnskrenkning, som består i forbud mot å gå utenfor leiren eller annet avgrenset område eller fartøy for et tidsrom inntil 30 dager, eller mot å forlate fartøy for bestemte landgangsturer
 Irettesettelse – enten
 streng irettesettelse, i nærvær av flere
 simpel irettesettelse, i enerom eller i tjenestlig skriv

Rettslig sett er refselse ikke straff og forutsetter ikke rettergang og dom. Refselsen blir innført i refselsesprotokollen hos sjefen som har ilagt refselsen, og videre på vedkommendes militære rulleblad. Men refselsen blir ikke rapportert til de sivile myndigheter for innføring i strafferegisteret.

Referanser

Militær rett
Norges forsvar